[Foto’s] Só groot was Afrikaans in KaapstadBobby van Jaarsveld en sy vrou, Annatjie (Foto: Stephen Elliott) Afrikaans was inderdaad gróót tydens die jongste aflewering van die gewilde Afrikaans is groot-konserte wat die afgelope naweek vir ’n vierde keer in die Moederstad te sien was. Arnold Coleske, organiseerder van Afrikaans is groot, sê die feit dat kaartjies vir dié konserte reeds weke voor die tyd uitverkoop is, is ’n bewys dat Kaapstad se Afrikaanse gehore steeds smag na top-gehalte Afrikaanse vermaak op groot skaal. Kunstenaars wat die afgelope naweek op die verhoog was, sluit in Bobby van Jaarsveld, Karlien van Jaarsveld, Jannie Moolman, Corlea, Elvis Blue, Dewald Wasserfall, Lianie May, Steve Hofmeyr, Juanita du Plessis, Jay, Karen Zoid, Laurika Rauch, Riana Nel en Bok van Blerk. Dis veral Touch of Class se verwerking van die tydlose treffer “Sound of Silence” wat aandag geniet het. Nóg ’n verrassing, eksklusief deel van die konserte in Kaapstad, was ’n optrede deur die sangeres Monique. Dié konsert, wat later vanjaar in DVD-formaat beskikbaargestel sal word, is jaarliks ŉ groot sukses met uitstekende klank, beligting, kostuums en spesiale effekte. “Die hele span en kunstenaars gee hulle alles om vir die gehoor iets te gee wat hulle vir lank sal onthou,” sê Coleske. Aanhangers wat vanjaar nie betyds kaartjies kon kry nie, kan nou al regmaak vir die 2018-konsert in Kaapstad.